Lørdag aften var Aalborg Kongres & Kultur Center fyldt med cirka 1.500 publikummer, der alle kom for at deltage i Martin Jensens koncert. Men nu kan det vise sig, at én af personerne er smittet med den nye coronavariant Omikron. Kongrescentret er i dag blevet kontaktet af Smitteopsporingen, der ifølge kongrescentret fortalte, at der var tale om et bekræftet tilfælde. - Det er en træls situation, siger Nicolai Holm, der er administrerende direktør i Aalborg Kongres & Kultur Center. Tirsdag aften oplyser Styrelsen for Patientsikkerhed til TV2 Nord, at der endnu kun er tale om, at ét tilfælde, der er under mistanke for at være den nye coronavariant Omikron. Kan blive det femte tilfælde Hvis personen bliver bekræftet smittet med Omikron-varianten, vil det være det femte tilfælde i Danmark. Lige nu er fire personer bekræftet smittet med Omikron-varianten, mens yderligere otte tilfælde er under mistanke for at være den nye variant. Ifølge direktør Nicolaj Holm gjorde de, hvad de skulle ved lørdagens koncert. Alle publikummerne blev bedt om at vise et gyldigt coronapas for at komme ind. - Vi følger retningslinjerne til punkt og prikke. I den her henseende er der ikke nogen, der er kommet ind uden at have et gyldigt coornapas. Det gælder publikum og gæster til andre arrangementer i huset, siger Nicolai Holm. Alle opfordres til PCR-test For udover Martin Jensens koncert afholdt Aalborg Kongres & Kultur Center lørdag aften også Wallmanns Show i et tilstødende lokale, hvor cirka 400 personer deltog. Da Martin Jensens koncert var forbi, havde alle gæster fra begge arrangementer mulighed for at feste videre i foyeren ved et såkaldt late-night-koncept. Ifølge kongrescentret var der ikke mange fra begge arrangementer, der deltog i festen i foyeren. Alligevel er alle cirka 1.900 personer i dag blevet kontaktet og opfordret til at lade sig PCR-teste. Styrelsen for Patientsikkerhed oplyser, at vi inden for et døgns tid formentligt vil vide, om der er tale om endnu et Omikron-tilfælde.
Ifølge Aalborg Kongres & Kultur Center blev alle publikummerne bedt om at vise et gyldigt coronapas ved Martin Jensens koncert.